b"\n_START_ARTICLE_\nNew Zealand\n_START_SECTION_\nEtymologi\n_START_PARAGRAPH_\nI tillegg til Aotearoa finnes det et annet maorinavn for New Zealand: Niu Tireni, en oversettelse av det engelske navnet. Da Abel Tasman oppdaget New Zealand i 1642 kalte han landet Staten Landt. I 1645 d\xc3\xb8pte nederlandske karttegnere om landet til Nova Zeelandia etter den nederlandske provinsen Zeeland. Den britiske utforskeren James Cook anglifiserte senere navnet til New Zealand.\n_START_SECTION_\nLandskap\n_START_PARAGRAPH_\nNew Zealands varierte landskap har v\xc3\xa6rt med i en rekke filmer og TV-program. Serier som Hercules og Xena ble filmet rundt Auckland. Filmen Heavenly Creatures ble filmet i Christchurch og TV-serien The Tribe ble filmet i Wellington. Peter Jackson lagde den episke trilogien Ringenes herre p\xc3\xa5 flere lokaliteter rundt om i landet. Mount Taranaki ble brukt som stand-in for det japanske fjellet Fuji-san i filmen Den siste samurai. Storfilmene King Kong og Legenden om Narnia \xe2\x80\x93 L\xc3\xb8ven, heksa og klesskapet og Ringenes Herre er spilt inn der.\n_START_SECTION_\nKlima\n_START_PARAGRAPH_\nKlimaet p\xc3\xa5 de to \xc3\xb8yene er ikke s\xc3\xa6rlig dramatisk, men ofte ustabilt. P\xc3\xa5 breddegradene der S\xc3\xb8r\xc3\xb8ya ligger er det sv\xc3\xa6rt lite landomr\xc3\xa5der ellers p\xc3\xa5 jorda, bortsett fra Patagonia, s\xc3\xa5 den vestlige luftstr\xc3\xb8mmen kan ferdes nesten uforstyrret rundt jorda f\xc3\xb8r den treffer New Zealand, som dermed ofte rammes av fronter. Siden landet ligger midt i store havomr\xc3\xa5der blir det ikke s\xc3\xa5 store temperaturendringer i forbindelse med frontene, men ofte kommer det mye regn og regnbyger, og nedb\xc3\xb8r som sn\xc3\xb8 i de h\xc3\xb8ye fjellene som dekker mye av landet. _NEWLINE_New Zealand dekker et godt stykke fra s\xc3\xb8r til nord. Auckland er derfor i snitt et par grader varmere enn Christchurch. Fjellene har en god del \xc3\xa5 si for klimaet, enkelte omr\xc3\xa5der ligger i regnskygge og f\xc3\xa5r s\xc3\xa5 lite som 400 mm nedb\xc3\xb8r i \xc3\xa5ret. De fleste omr\xc3\xa5dene f\xc3\xa5r derimot nedb\xc3\xb8r omtrent hver andre eller tredje dag, og litt mer nedb\xc3\xb8r om vinteren enn resten av \xc3\xa5ret. Vestsiden av \xc3\xb8yene er en god del v\xc3\xa5tere enn de st\xc3\xb8rre byene, s\xc3\xa6rlig p\xc3\xa5 S\xc3\xb8r\xc3\xb8ya. Hokitika, som ligger p\xc3\xa5 kysten like vest for nasjonalparken Arthur's Pass, har en \xc3\xa5rlig nedb\xc3\xb8rsnormal p\xc3\xa5 rundt 2800 mm. Isbreer og sn\xc3\xb8 dekker fjellkjeden S\xc3\xb8ralpene der den totale \xc3\xa5rlige nedb\xc3\xb8ren (inkludert sn\xc3\xb8smelting) kommer over 8000 mm. Det faller ogs\xc3\xa5 sn\xc3\xb8 i de lavereliggende omr\xc3\xa5dene p\xc3\xa5 \xc3\xb8stkysten et par gangar hver vinter. Tordenv\xc3\xa6r er sjelden i dette maritime landet. _NEWLINE_Vind er en viktig klimatisk faktor p\xc3\xa5 New Zealand, og ofte \xc3\xb8ker vinden p\xc3\xa5 til kuling gjennom Cooksundet. Av og til kan en t\xc3\xb8rr og varm f\xc3\xb8nvind str\xc3\xb8mme ned p\xc3\xa5 \xc3\xb8stsiden av Alpene. Her blir denne vinden kalt \xc2\xabnorwester\xc2\xbb, og den f\xc3\xb8rer ofte til langt mildere forhold om vinteren. Om sommeren kan den gi perioder med uvanlig h\xc3\xb8ye temperaturer. Den mest spektakul\xc3\xa6re hendelsen var da restene av en tropisk syklon gikk over S\xc3\xb8ralpene 7. februar 1973. Christchurch og andre byer fikk da temperaturer opp mot 42\xc2\xa0\xc2\xb0C, langt over den tidligere nasjonale varmerekorden. _NEWLINE_Nord\xc3\xb8ya ligger n\xc3\xa6rmere subtropiske str\xc3\xb8k og har sjelden slike temperatursvingninger. Ved havniv\xc3\xa5 g\xc3\xa5r temperaturen sjelden under 0\xc2\xa0\xc2\xb0C eller over 30\xc2\xa0\xc2\xb0C, men frost er mer vanlig i indre omr\xc3\xa5der og de h\xc3\xb8ye vulkanske toppene er enda kaldere. De \xc3\xb8stlige omr\xc3\xa5dene kan komme opp i 35\xc2\xa0\xc2\xb0C i f\xc3\xb8nvindsituasjoner.\n_START_SECTION_\nFlora og fauna\n_START_PARAGRAPH_\nLang isolasjon har gitt New Zealand en unik flora og fauna. Da maoriene ankom New Zealand omkring \xc3\xa5r 1280, var 80 prosent av landarealet skogbevokst. Det fantes ikke landlevende pattedyr, bortsett fra to flaggermus, og skogene var okkupert av fugler, hvorav flere flygeudyktige arter, reptiler og insekter; noen p\xc3\xa5 st\xc3\xb8rrelse med mus, som wetaene._NEWLINE_I dag er det ansl\xc3\xa5tt at det finnes om lag 116 hekkende fuglearter p\xc3\xa5 New Zealand, hvorav 72 endemiske. Kivier utgj\xc3\xb8r noen av dem, og alle fem artene er flygeudyktige. Mange forskere mener at siden New Zealand f\xc3\xb8rst i nyere tid fikk pattedyr, s\xc3\xa5 har mange fugler i stedet tatt pattedyrenes \xc3\xb8kologiske nisje. F\xc3\xb8r de f\xc3\xb8rste menneskene kom til \xc3\xb8yene regner man med at det var rundt 260 ulike fuglearter p\xc3\xa5 New Zealand._NEWLINE_Da maoriene kom til New Zealand brakte de blant annet med seg rotter (Rattus exulans). De begynte ogs\xc3\xa5 \xc3\xa5 jakte p\xc3\xa5 fuglene, som ikke hadde en naturlige forsvarsmekanisme til beskyttelse mot menneskene. Moaene og mange andre endemiske arter d\xc3\xb8de derfor raskt ut, eksempelvis waitahapingvinen. De to siste gjenlevende bro\xc3\xb8gleartene i verden er ogs\xc3\xa5 endemiske for New Zealand. Jakttrykket p\xc3\xa5 artene eskalerte ytterligere da kaptein Cook brakte med seg europeerne til \xc3\xb8yene i 1769. De introduserte flere rovpattedyr og husdyr, som hunder, katter, kveg og geiter med mer._NEWLINE_I 2016 lanserte regjeringen en plan om \xc3\xa5 utrydde introduserte rovdyr som rotte, r\xc3\xb8yskatt, fritte, possum og forvillede katter innen 2050.\n_START_SECTION_\nDemografi\n_START_PARAGRAPH_\nNew Zealands befolkning er p\xc3\xa5 4,6 millioner mennesker. Omkring 80\xc2\xa0% av befolkningen er av europeisk avstamning. Maorier er den nest st\xc3\xb8rste etniske gruppen med 14,7\xc2\xa0% av befolkningen. I tiden mellom folketellingene i 1996 og 2001 vokste antallet mennesker med asiatisk opphav til 6,6\xc2\xa0%. De er n\xc3\xa5 en st\xc3\xb8rre gruppering enn de med herkomst fra stillehavs\xc3\xb8yene. (Merknad: Folketellingene godtar at folk identifiserer seg med mer enn \xc3\xa9n etnisk gruppe.)_NEWLINE_Kristendom er den dominerende religionen p\xc3\xa5 New Zealand, selv om mer enn 25\xc2\xa0% av befolkningen ikke har noen religi\xc3\xb8s tilknytning. Hovedgruppene innenfor kristendommen er anglikanere, presbyterianere, romersk-katolikker og metodister. Den newzealandskbaserte Ratana-kirken har ogs\xc3\xa5 mange trofaste tilhengere blant maoriene. Av minoritetsreligionene er de st\xc3\xb8rste hinduisme, buddhisme og islam.\n_START_SECTION_\nHistorie\n_START_PARAGRAPH_\nNew Zealand er den siste av de store landmassene som ble befolket. Polynesiere ankom omkring \xc3\xa5r 1280 og utviklet maorikulturen._NEWLINE_De f\xc3\xb8rste europeere som n\xc3\xa5dde New Zealand var ledet av nederlenderen Abel Tasman som seilte opp vestkysten av S\xc3\xb8r\xc3\xb8ya og Nord\xc3\xb8ya i 1642. Nederlenderne kalte landet Staten Landt. Navnet ble senere endret til Nieuw Zeeland, etter  provinsen Zeeland i Nederland. I 1769 foretok kaptein James Cook omfattende unders\xc3\xb8kelser av New Zealand. Dette f\xc3\xb8rte til hvalfangstekspedisjoner og med tiden betydelig europeisk kolonisering p\xc3\xa5 1800-tallet_NEWLINE_New Zealand ble en britisk koloni ved undertegnelsen av Waitangitraktaten i 1840. Denne lovet Tino Rangatiratanga til maoristammene p\xc3\xa5 New Zealand. Denne frasen, som ble oversatt landforvaltere av britene, betyr p\xc3\xa5 maorisk tiln\xc3\xa6rmet selvstyre. Forskjellen i oversettelse har for\xc3\xa5rsaket uenigheter frem til n\xc3\xa5._NEWLINE_New Zealand ble en uavhengig dominion 26. september 1907. Full uavhengighet ble gitt av det britiske parlamentet med The Statute of Westminster i 1931. Denne ble s\xc3\xa5 fullbyrdet av det newzealandske parlamentet i 1947. Siden har New Zealand v\xc3\xa6rt et uavhengig konstitusjonelt monarki, som deler monark med andre samvelderiker.\n_START_SECTION_\nPolitikk og administrasjon\n_START_PARAGRAPH_\nNew Zealand er et konstitusjonelt monarki og parlamentarisk demokrati. If\xc3\xb8lge Royal Titles Act 1974 er Elizabeth II dronning av New Zealand. Monarkens fullstendige tittel p\xc3\xa5 engelsk er: Elizabeth the Second, by the Grace of God Queen of New Zealand and Her Other Realms and Territories, Head of the Commonwealth, Defender of the Faith. Monarken blir representert som statsoverhode av den generalguvern\xc3\xb8ren._NEWLINE_New Zealands parlament best\xc3\xa5r av 120 representanter i New Zealand House of Representatives. Fra disse utpekes et kabinett med om lag 20 ministere. Det finnes ingen skriftlig grunnlov._NEWLINE_New Zealands kabinett er ledet av statsministeren. For tiden er dette Jacinda Ardern, som er leder for New Zealand Labour Party._NEWLINE_P\xc3\xa5 New Zealand blir valg avholdt hvert tredje \xc3\xa5r. Det er \xc3\xa5tte politiske partier representert i nasjonalforsamlingen, kalt House of Representatives._NEWLINE_New Zealand er medlem av FN og Samveldet av nasjoner. Landet har inng\xc3\xa5tt sikkerhetspakten ANZUS med Australia og USA. Fra 1985 har New Zealand nektet amerikanske atomdrevne fart\xc3\xb8yer \xc3\xa5 ankomme landets havner. I 1986 frasa derfor USA seg sine ANZUS-forpliktelser overfor New Zealand. New Zealand har ikke formelt brutt pakten._NEWLINE_New Zealand er medlem av APEC og OECD.\n_START_SECTION_\nRettssystem\n_START_PARAGRAPH_\nI 2003 ble loven om opprettelsen av en ny h\xc3\xb8yesterett vedtatt i landets parlament med godkjennelsen av Supreme Court Act. Tidligere var landets h\xc3\xb8yeste rettsinstans Privy Council i London. Fra og med 2004 er Supreme Court of New Zealand i Wellington h\xc3\xb8yeste rettsinstans.\n_START_SECTION_\nUtdanning\n_START_PARAGRAPH_\nI 1877 ble det innf\xc3\xb8rt obligatorisk og avgiftsfri skolegang for alle barn mellom 7 og 13 \xc3\xa5r. Dette har senere blitt endret til alle barn mellom 6 og 16 \xc3\xa5r, men det fins ogs\xc3\xa5 barn som begynner i 5-\xc3\xa5rsalderen. 99 prosent av den voksne befolkningen kan lese og skrive, og over halvparten av befolkningen i alderen 15-29 har skolegang ut over grunnskolen. I den voksne befolkningen har 14,2 prosent har en bachelorgrad eller h\xc3\xb8yere, 30,4 prosent har en form for videreg\xc3\xa5ende utdanning som h\xc3\xb8yeste kvalifikasjon og 22,4 prosent har ingen formell kvalifikasjon.\n_START_SECTION_\nTransport\n_START_PARAGRAPH_\nNew Zealand har et veinett av statlige veier med totalt litt i underkant av 11\xc2\xa0000 km lengde, hvorav 170 km er motorvei. Dessuten er det cirka 80\xc2\xa0000 km lokale offentlige veier. Landet har venstrekj\xc3\xb8ring. Det newzealandske jernbanenettet er p\xc3\xa5 cirka 4 000 km og n\xc3\xa5r alle hoveddeler av landet. Jernbanedriften st\xc3\xa5r det statlige selskapet KiwiRail for. Det er ingen fast forbindelse mellom Nord\xc3\xb8ya og S\xc3\xb8r\xc3\xb8ya, men det er en fergeforbindelse som tar passasjerer, kj\xc3\xb8ret\xc3\xb8y og tog. Fergen tar cirka tre timer mellom havnene. Det finnes ingen bilferger fra andre land, men det g\xc3\xa5r andre fraktfart\xc3\xb8y. Nesten alle bes\xc3\xb8kende fra andre land kommer med fly, et transportmiddel som ogs\xc3\xa5 er viktig for innenriksreiser, framfor alt mellom de to hoved\xc3\xb8yene. New Zealand har over hundre flyplasser og sju av dem er internasjonale, men i dag er det bare to av dem som tar imot trafikk fra andre land enn Australia og Fiji.\n_START_SECTION_\nTidssone\n_START_PARAGRAPH_\nNew Zealands standardtid er UTC+12, det vil si 12 timer foran UTC. Mellom den siste s\xc3\xb8ndagen i september og den f\xc3\xb8rste s\xc3\xb8ndagen i april det f\xc3\xb8lgende \xc3\xa5ret brukes sommertid, og New Zealand ligger da 13 timer foran UTC. Chatham\xc3\xb8yene har sin egen tidssone, 45 minutter foran standard- og sommertid for resten av landet.\n_START_SECTION_\nKultur\n_START_PARAGRAPH_\nNewzealandsk kultur er en sammensmelting mellom maorikultur og den som de hovedsakelig britiske innflytterne brakte med seg. Britisk kultur p\xc3\xa5 New Zealand er mindre preget av klasseforskjeller enn i Storbritannia._NEWLINE_Selv om britisk kultur er den dominerende, er maorikultur i fremvekst og blir ofte identifisert med New Zealand. Dette kan sees i sammenheng med haka-framvisningen utf\xc3\xb8rt av newzealandske idrettslandslag og de titusener av bes\xc3\xb8kende som hvert \xc3\xa5r opplever, filmer og fotograferer maoritilstelninger p\xc3\xa5 steder som Rotorua._NEWLINE_Britisk kultur p\xc3\xa5 New Zealand har ogs\xc3\xa5 opplevd betraktelig p\xc3\xa5virkning fra maoriske og andre polynesiske kulturer. Den skotske innflytelsen er sterk p\xc3\xa5 S\xc3\xb8r\xc3\xb8ya med hovedsete i omr\xc3\xa5dene rundt Otago og Dunedin. Tidlige innvandrere fra andre deler av Europa, Asia og flyktninger etter andre verdenskrig (spesielt nederlendere) ble raskt assimilert._NEWLINE_Sm\xc3\xa5 lommer av disse tidlige immigrantkulturene best\xc3\xa5r den dag i dag som \xc3\xb8yer i en sj\xc3\xb8 av britisk kolonikultur. Til forskjell fra Australia har ikke New Zealand opplevd s\xc3\xa6rlig immigrasjon fra middelhavslandene i S\xc3\xb8r-Europa og Lilleasia. I de senere \xc3\xa5r har det v\xc3\xa6rt en str\xc3\xb8m av immigranter fra Asia. Disse utgj\xc3\xb8r n\xc3\xa5 en betydelig del av befolkningen, spesielt i Auckland._NEWLINE_Etter andre verdenskrig begynte en utstrakt immigrasjon fra stillehavs\xc3\xb8yene. Dette har f\xc3\xb8rt til at det i dag er flere mennesker fra enkelte \xc3\xb8yer som bor p\xc3\xa5 New Zealand enn p\xc3\xa5 opprinnelses\xc3\xb8yene. Denne store sammensmeltningen av stillehavskulturer har utviklet seg til en distinkt subkultur som er avskilt fra maorikulturen._NEWLINE_Av forskjellige grunner har mange maorier og stillehavs-immigranter blitt sosiale tapere og en underklasse i enkelte omr\xc3\xa5der. For \xc3\xa5 rette p\xc3\xa5 dette har n\xc3\xa5 kultursensitive innflytelser blitt vektlagt innen utdanning og helsevesen i en politisk man\xc3\xb8ver kalt \xc2\xabclosing the gaps\xc2\xbb. Dette gjelder spesielt i omr\xc3\xa5der med h\xc3\xb8y konsentrasjon av disse befolkningsgruppene._NEWLINE_New Zealands immigrasjonspolitikk har ofte v\xc3\xa6rt kontroversiell. Enkelte politikere hevder at innvandringsstr\xc3\xb8mmen er for stor til \xc3\xa5 bli absorbert i det newzealandske samfunnet og at nye immigranter har problemer med \xc3\xa5 bli assimilert. Dette er av andre sett p\xc3\xa5 som en kynisk appell for \xc3\xa5 samle stemmer rundt valgtider. Generelt sett er heller ikke dette synet st\xc3\xb8ttet av flertallet i den newzealandske befolkningen.\n_START_SECTION_\nIdrett\n_START_PARAGRAPH_\nNew Zealands mest popul\xc3\xa6re sport er rugby, prim\xc3\xa6rt rugby union. Men ogs\xc3\xa5 rugby league er popul\xc3\xa6rt. Fotball (den mest popul\xc3\xa6re sporten blant barn), cricket (de blir ogs\xc3\xa5 kalt som Black Caps), og netball (sporten med flest aktive ut\xc3\xb8vere) vinner stadig ny grunn. Ellers praktiseres sportsgrener som golf, tennis, roing, seiling, slal\xc3\xa5m og sn\xc3\xb8brett av en del. New Zealand har en bronse og to s\xc3\xb8lvmedaljer i Oseaniamesterskapet i h\xc3\xa5ndball for herrer._NEWLINE_Dessuten har New Zealand et kjent internasjonalt navn innenfor hestesport, med storheter som Mark Todd.\n_START_SECTION_\nRugby\n_START_PARAGRAPH_\nRugby er som sport n\xc3\xa6rt knyttet til landets identitet. Det nasjonale rugbylaget g\xc3\xa5r under navnet All Blacks og har flest seire av noe internasjonalt rugby lag i verden. \xc2\xabAll Black\xc2\xbb eller \xc2\xabhelsvarte\xc2\xbb p\xc3\xa5 norsk har bestemt navnestilen for andre sportslag fra New Zealand. Fargene p\xc3\xa5 New Zealands sportsdrakter er ikke hentet fra flagget, men er svart og hvitt. Hvitt er hentet fra nasjonalplanten s\xc3\xb8lvbregne. _NEWLINE_F\xc3\xb8r sportsstevner eller kamper starter blir ofte en haka utf\xc3\xb8rt. Dette er en tradisjonell maori-utfordring.\n_START_SECTION_\nYachting, America's Cup\n_START_PARAGRAPH_\nSeiling er en av nasjonalidrettene p\xc3\xa5 New Zealand og seierne i America\xe2\x80\x99s Cup i 1995 (San Diego, USA) og 2000 (Aukland) var store nasjonale begivenheter. I 2003 tapte man imidlertid i Aukland til b\xc3\xa5ten Alinghi fra Sveits. P\xc3\xa5 dette laget ledet av Ernesto Bertarelli var styrmannen Russel Coutts og navigat\xc3\xb8ren Brad Butterworth, to tidligere Team New Zealand-medlemmer. Disse var i stor grad \xc3\xa5 takke for de to forg\xc3\xa5ende seirene til Team New Zealand i 1995 og 2000. Deltagelsen deres p\xc3\xa5 det sveitsiske laget var derfor kontroversiell blant mange newzealendere."